钦定古今图书集成/明伦汇编/家范典/第077卷 > 《献从叔当涂宰阳冰》前人
## 钦定古今图书集成/明伦汇编/家范典/第077卷 > 《献从叔当涂宰阳冰》前人

金镜霾六国，亡新乱天经。焉知高光起，自有羽翼生。
萧曹安𡸣屼，耿贾摧欃枪。吾家有季父，杰出圣代英。
虽无三台位，不借四豪名。激昂风云气，终协龙虎精。
弱冠燕赵来，贤彦多逢迎。鲁连善谈笑，季布折公卿。
遥知礼数绝，常恐不合并。惕想结宵梦，素心久已冥。
顾惭青云器，谬奉玉樽倾。山阳五百年，绿竹忽再荣。
“高歌振林木，大笑喧雷霆。落笔洒篆文，崩云使人惊。
吐辞又炳焕，五色罗华星。”秀句满江国，高才掞天庭。
宰邑艰难时，浮云空古城。居人若薙草，扫地无纤茎。
惠泽及飞走，农夫尽归耕。广汉水万里，长流玉琴声。
《雅》《颂》播吴越，还如泰阶平。小子别金陵，来时白下亭。
群凤怜客鸟，差池相哀鸣。各拔五色毛，意重泰山轻。
赠微所费广，斗水浇长鲸。弹剑歌《苦寒》，严风起前楹。
月御天门晓，霜落牛渚清。长叹即归路，临川空屏营。